Sammon, Nordean ja UPM:n hallitusten puheenjohtaja Björn Wahlroos arvioi, että Suomen talouden vaikeudet ovat kolmesta lähteestä.

– Globalisaatiosta, digitalisaatiosta ja meidän omista epäonnistumisistamme. Suurin haaste on synnyttää työpaikkoja. Työpaikkoja syntyy vain investoimalla, mutta meidän investointimme ovat olleet jäissä jo vuosikymmenen, Wahlroos sanoi Ilta-Sanomille.

Wahlroosin mukaan pääministeri Juha Sipilän (kesk) hallitus ei ole kyennyt puuttumaan työttömyysongelman perimmäiseen syyhyn eli Suomen heikkoon kilpailukykyyn, jonka vuoksi investoinnit ja niiden myötä tulevat työpaikat menevät muualle.

– Hallitus hoitaa asiaa yleensä vasta, kun se on jo mennyt pieleen, eli työttömyyttä. Meidän täytyy parantaa edellytyksiä sille, että maahan investoitaisiin. Siinä hallitus ei ole ikävä kyllä päässyt edes omiin tavoitteihinsa. Kilpailukykysopimus oli varsin vaatimaton.

Sipilän hallitus antoi torstaina eduskunnalle lakiesityksiä, jotka tiukentaisivat työttömän velvoitteita ottaa työtä vastaan ja toisivat työttömille haastatteluja. Wahlroos ei usko, että sen merkitys nousee suureksi.

”Ay-liikkeellä niskalenkki”

– Hallitushan ei työpaikkoja synnytä, vaan ne synnyttää elinkeinoelämä ja yrittäjät. Jos tänne halutaan työllisyyttä, yrittämisen ja elinkeinon toimintaedellytyksiä pitäisi parantaa täällä.

Wahlroosin mukaan vaikuttaa siltä, että ay-liikkeellä on usein niskalenkki.

– Ennen kaikkea työmarkkinoiden jäykkyyksien poistamisessa ja yleissitovuuden muokkaamisessa.

Wahlroosin mukaan poliitikkojen pitäisi tarkastella ay-liikkeen valtaa.

– Elinkeinoelämän osalta voidaan lopettaa keskitetty neuvottelu, jonka EK on jo tehnyt. Sen jälkeen pallo on lainsäätäjillä, jotka määräävät säännöistä, joilla ammattiyhdistysliike käyttää valtaa.

Ruotsi korjannut 15 vuodessa ongelmat

Joskus julkisuudessa esiintyy väitteitä, joiden mukaan Suomessa olisi helppo elää yhteiskunnan tuilla.

– En usko, että se poikkeaa niin hirveästi muista maista. Ongelma on, että Suomessa on liian vähän vaihtoehtoja elämiselle yhteiskunnan tuilla.

Wahlroosin mukaan Suomen talous on jäänyt pahasti jälkeen länsinaapurista.

– Ruotsi on 15 vuoden aikana purkanut suuren osan jäykkyyksistä, joita Suomessa vielä on, ja alentanut verotusta. On ihan käsittämätöntä, miten Ruotsi on vetänyt Suomesta eroon.